**ELSA Finland** ry eli **The European Law Students' Association Finland** on suomalainen opiskelijajärjestö ja Suomen kansallisryhmä ELSA-verkostossa (The European Law Students' Association). ELSA Finlandin tehtävänä on tukea Suomen paikallisyhdistysten toimintaa, sekä parantaa niiden keskinäistä kommunikaatiota toimimalla siltana paikallisyhdistystensä välillä. Suomen ELSA-verkosto toimii liittona. ELSA Finlandilla on myös äänivalta ELSAn kansainvälisissä asioissa.

ELSA Finlandiin kuuluu yhteensä neljä paikallisyhdistystä: ELSA Rovaniemi, ELSA Joensuu, ELSA Turku ja ELSA Helsinki, jotka käyttävät ylintä päätösvaltaa ELSA Finlandissa yhtäläisin äänioikeuksin. Toimeenpanevana elimenä ELSA Finlandissa toimii vuodeksi kerrallaan valittava liittohallitus. Paikallisyhdistysten kautta Suomessa ELSAan kuuluu noin 2 500 oikeustieteen ylioppilasta, koko kansainvälisen verkoston jäsenmäärän ollessa noin 60 000.

Organisaatio
------------

Paikallistasolla ELSA-verkosto koostuu paikallisyhdistyksistä, jotka ovat sitoutuneet ELSAn tavoitteisiin ja edistävät niitä omassa yliopistossaan. Paikallisryhmiä on Euroopassa yli 400. Suomessa jokainen paikallisyhdistys edustaa tiettyä kaupunkia ja oikeustieteellistä tiedekuntaa. Suomen ELSA-paikallisyhdistykset ovat: ELSA Helsinki, ELSA Joensuu, ELSA Rovaniemi ja ELSA Turku.

Kansallisen tason ELSA-verkosto koostuu kansallisryhmistä, jotka toimivat paikallisryhmien yhdysjärjestöinä. Jokainen kansallisryhmä toimii oman maansa edustajana. Kansallisryhmiä on yhteensä 43. Kansallisryhmä koostuu paikallisryhmien vuosittain valitsemasta hallituksesta. Kansallisryhmä myös edustaa paikallisryhmiä ELSAn kansainvälisissä kokouksissa ja huolehtii kansainvälisestä yhteydenpidosta välittäen tietoa verkoston toiminnasta paikallisryhmille. ELSA Finland on Suomen kansallinen ELSA-ryhmä.

Kansainvälinen ELSA (ELSA International) koostuu kansainvälisestä hallituksesta (International Board), jonka kansalliset ryhmät valitsevat vuoden toimikaudeksi. Kansainvälinen hallitus on ELSAn korkein toimeenpaneva elin ja se edustaa järjestöä tärkeimmille yhteistyötahoille. Kansainvälisen hallituksen kahdeksan jäsentä asuvat ja työskentelevät vuoden täysipäiväisesti Brysselissä matkustaen välillä tapahtumiin ja vierailuille eri puolille Eurooppaa.

Historia
--------

Ensimmäinen kontakti ELSA Internationaliin otettiin vuonna 1982, minkä jälkeen ELSA Finland hyväksyttiin ELSAn eli The European Law Students' Associationin viralliseksi jäseneksi vuonna 1983. ELSA Finland rekisteröitiin Suomessa omana yhdistyksenään vuonna 1987.

ELSAn toiminta
--------------

ELSA kuvailee toimintansa tarkoitukseksi tuoda monipuolisuutta oikeustieteelliseen koulutukseen sekä kehittää oikeustieteen opiskelijoiden ja nuorten lakimiesten keskinäistä ymmärrystä ja sosiaalista vastuuntuntoa. ELSA pyrkii tarjoamaan oikeustieteen opiskelijoille mahdollisuuden luoda kansainvälisiä kontakteja sekä oppia muista kulttuureista ja oikeusjärjestelmistä kriittisen vuoropuhelun ja tieteellisen yhteistyön hengessä. Tavoitteena on auttaa opiskelijoita hankkimaan käytännön kokemusta oikeudellisesta työstä ja vastaamaan kansainvälistyvän työelämän haasteisiin.

ELSAn toiminta koostuu valikoimasta akateemisia ja ammatillisia tapahtumia, joita järjestämisestä vastaavat pääsääntöisesti ELSAn paikallisryhmät itsenäisesti. ELSA Järjestää jäsenilleen mm. seuraavia aktiviteetteja:

* Erilaiset oikeustapauskilpailut
* Neuvottelukilpailut
* Esseekilpailut
* Lawyers @ Work -excursiot, eli perinteisemmin opintovierailut yrityksiin ja instituutioihin
* Legal Research Group -tutkimusryhmä, jossa tehdään oikeudellista tutkimusta toimeksiantajalle
* Opintomatkat eri puolille maailmaa
* Kansainväliset Law School -intensiivikurssit, joissa järjestetään akateemista ohjelmaa ja opetusta eri oikeudenaloista
* Delegaatiot erilaisten kansainvälisten instituutioiden toimielimiin ja työryhmiin
* Kansainvälinen työharjoitteluohjelma (*ELSA Traineeships*, entinen *Student Trainee Exchange Programme, STEP*)

Perinteiset tapahtumat
----------------------

ELSA Finland järjestää vuosittain ainakin seuraavat perinteeksi muodostuneet tapahtumat:

* Kansallinen oikeustapauskilpailu
* Kansallinen esseekilpailu
* Baltic Sea Exchange -risteily (eksursioita ruotsalaisiin ja suomalaisiin lakialan yrityksiin)
* FINEST-risteily (excursioita suomalaisiin ja virolaisiin lakialan yrityksiin)
* National Council Meeting, eli järjestön kansallinen ja sääntömääräinen tapaaminen.
* ELSA Day, jolloin jokainen paikallisyhdistys järjestää ohjelmaa omissa yliopistoissaan.

Jäsenlehti
----------

ELSA Finlandilla on ollut vuodesta 2013 vuoteen 2016 oma kansallinen jäsenlehti *ELSIMIA*, joka ilmestyi sähköisessä muodossa kaksi kertaa vuodessa. Lisäksi ELSA International on julkaissut vuodesta 1989 alkaen koko ELSA-verkoston kattavaa *Synergy Magazine* -lehteä, joka ilmestyi aiemmin sähköisen version lisäksi myös painettuna lehtenä.

Lähteet
-------

* ELSA Finland ry: Tietoa ELSAsta *ELSA Finlandin viralliset verkkosivut*.  Arkistoitu 9.12.2021. Viitattu 9.12.2021. (suomeksi)

* ELSA Finland ry: ELSA Finlandin historia *ELSA Finlandin 30-vuotisjuhlajulkaisu*. Viitattu 9.12.2021. (suomeksi)

* ELSA Finland ry: ELSA-verkosto *ELSA Finlandin viralliset verkkosivut*.  Arkistoitu 9.12.2021. Viitattu 9.12.2021. (suomeksi)

* The European Law Students' Association: ELSA Network *The official site of ELSA International*. Viitattu 9.12.2021. (englanniksi)

### Viitteet

1. 1 2 3 4 5 6 7  ELSA Finland ry: Tietoa ELSAsta (Arkistoitu – Internet Archive), ELSA Finlandin viralliset internetsivut.
2. ↑  Yhdistysnetti, PRH yhdistysrekisteri.
3. ↑  ELSA International: ELSA Network, ELSA Internationalin viralliset internetsivut.
4. ↑  TIETOJA ELSASTA | ELSA FINLAND *fi.elsa.org*.  Arkistoitu 9.12.2021. Viitattu 9.12.2021.
5. 1 2 3 4  ELSA Finland ry: ELSA-verkosto (Arkistoitu – Internet Archive), ELSA Finlandin viralliset internetsivut.
6. ↑  ELSA Finland ry: Historia, ELSA Finlandin viralliset internetsivut.
7. ↑  ELSA Finland ry: Toiminta (Arkistoitu – Internet Archive), ELSA Finlandin viralliset internetsivut.
8. ↑  ELSA Finland ry: Toiminta (Arkistoitu – Internet Archive), ELSA Finlandin viralliset internetsivut.
9. ↑  ELSIMIA digitaalisessa julkaisupalvelussa, ISSUU-julkaisupalvelu.
10. ↑  ELSA International: Publications (Arkistoitu – Internet Archive), ELSA Internationalin viralliset internetsivut.

Aiheesta muualla
----------------

* ELSA Finland (Arkistoitu – Internet Archive)
* ELSA International
* ELSA Rovaniemi (Arkistoitu – Internet Archive)
* ELSA Joensuu (Arkistoitu – Internet Archive)
* ELSA Turku (Arkistoitu – Internet Archive)
* ELSA Helsinki (Arkistoitu – Internet Archive)
* Kansallinen oikeustapauskilpailu (Arkistoitu – Internet Archive)
* ELSA Finlandin jäsenlehti ELSIMIA